b'\n_START_ARTICLE_\nAngola\n_START_SECTION_\nAngolos pilietinis karas\n_START_PARAGRAPH_\nKai jau buvo \xc5\xbeinoma, jog Portugalijos valdymo organai ir kariuomen\xc4\x97 paliks Angolos teritorij\xc4\x85 ir perduos vald\xc5\xbei\xc4\x85 nacionalistin\xc4\x97ms grup\xc4\x97ms, prasid\xc4\x97jo masinis civili\xc5\xb3 Portugalijos pilie\xc4\x8di\xc5\xb3 i\xc5\xa1vykimas. Angolos pilietinis karas (1975\xe2\x80\x932002) vienas did\xc5\xbeiausi\xc5\xb3 ir kruviniausi\xc5\xb3 \xc5\xa0altojo karo konflikt\xc5\xb3 kilo i\xc5\xa1kart po nepriklausomyb\xc4\x97s suteikimo ir truko 27 metus nuniokodamas ekonomik\xc4\x85, socialin\xc4\x99 santvark\xc4\x85 ir \xc5\xbelugdydamas naujai gavusios nepriklausomyb\xc4\x99 \xc5\xa1alies stabilum\xc4\x85. D\xc4\x97l vald\xc5\xbeios tarpusavyje kovojant trims didel\xc4\x97ms ir dar kelioms ma\xc5\xbeesn\xc4\x97ms grupuot\xc4\x97ms \xc5\xbeuvo daugiau kaip 500 000 \xc5\xbemoni\xc5\xb3. Milijonai Angolos pab\xc4\x97g\xc4\x97li\xc5\xb3 buvo priversti i\xc5\xa1vykti i\xc5\xa1 \xc5\xa1alies arba persikraustyti \xc4\xaf kitus regionus Angoloje._NEWLINE_Angolos liaudies jud\xc4\x97jimo u\xc5\xbe i\xc5\xa1sivadavim\xc4\x85 (MPLA) \xc5\xa1alininkai daugiausia yra Kimbundu kalbantys \xc5\xbemon\xc4\x97s ir multirasin\xc4\x97 Luandos inteligentija. Pilietinio karo metu MPLA r\xc4\x97m\xc4\x97 Soviet\xc5\xb3 S\xc4\x85junga, Kuba ir Mozambikas. Nacionalinis Angolos i\xc5\xa1laisvinimo frontas (FNLA), kurio \xc5\xa1aknys yra Bakongo etnin\xc4\x97 grup\xc4\x97 \xc5\xa1alies \xc5\xa1iaur\xc4\x97je, buvo remiamas Jungtini\xc5\xb3 Amerikos Valstij\xc5\xb3, Kinijos Liaudies Respublikos ir Mobutu vyriausyb\xc4\x97s Zaire._NEWLINE_Jungtin\xc4\x97s Amerikos Valstijos, Piet\xc5\xb3 Afrikos Respublika ir keletas kit\xc5\xb3 Afrikos valstybi\xc5\xb3 taip pat r\xc4\x97m\xc4\x97 Jonas Savimbi vadovaujam\xc4\x85 Nacionalin\xc4\x99 s\xc4\x85jung\xc4\x85 visi\xc5\xa1kai Angolos nepriklausomybei pasiekti (UNITA), kurios etninis ir regioninis pagrindas yra Ovimbundu tauta, gyvenanti Angolos centrin\xc4\x97je dalyje._NEWLINE_2002\xc2\xa0m. kar\xc4\x85 laim\xc4\x97jo MPLA, dabar\xc2\xa0\xe2\x80\x93 tai vyraujanti politin\xc4\x97 j\xc4\x97ga Angoloje, nors visos konflikto pus\xc4\x97s yra aktyvios politi\xc5\xa1kai.\n_START_SECTION_\nReligija\n_START_PARAGRAPH_\nPasak 1998\xc2\xa0m. apskai\xc4\x8diavim\xc5\xb3, 47\xc2\xa0% gyventoj\xc5\xb3 yra vietini\xc5\xb3 religij\xc5\xb3 atstovai, 38\xc2\xa0%\xc2\xa0\xe2\x80\x93 Romos katalikai ir 15\xc2\xa0%\xc2\xa0\xe2\x80\x93 protestantai.'